《东亭逐雀》
宋代·张方平

芳园夏景初，茂树成帷幄。幽亭鲜人到，群雀宅檐桷。

飞集得所安，朋噪声何乐。幸无弹弋虞，复免鹰鹯捉。

入水时尚赊，孳育日以数。啄场徒耗粟，穿屋皆有角。

属我厌歊蒸，来居屏纷浊。置榻开小窗，当轩挂疏箔。

莫肯少畏避，竟来斗纷魄。争粒时聚喧，夺栖或相抟。

谁命为嘉宾，轻率可无怍。主人不尔堪，尽逐归蓬藿。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。